বিপদমুক্ত এ আর রহমান! যা জানালেন চিকিৎসকেরা

চেন্নাই: রবিবারের সকাল উদ্বেগ বাড়িয়ে দিল বলিউড থেকে দেশবাসীর। বুকে ব্যথা নিয়ে হাসপাতালে ভর্তি হলেন জনপ্রিয় অস্কারবিজয়ী সঙ্গীত পরিচালক (Oscar-winning music director) এ আর রহমান (AR Rahman)। তড়িঘড়ি তাঁকে চেন্নাইয়ের (Chennai) একটি বেসরকারি হাসপাতালে (Private Hospital) ভর্তি করা হয়।

সূত্রের খবর, বিদেশ থেকেই ফিরেই ঘাড়ে ব্যথা শুরু হয়। সেখানে শারীরিক পরীক্ষা করাতে গিয়েছিলেন তিনি। তবে সঙ্গীত পরিচালকের চিকিৎসকেরা জানিয়েছেন, সম্ভবত শরীরে জলশূন্যতার কারণে অসুস্থ হয়ে পড়েছিলেন রহমান।

শনিবার রাতে লন্ডন (London) থেকে দেশে ফিরছিলেন তিনি। তখন থেকেই তাঁর শরীরে অস্বস্তি শুরু হয়। প্রাথমিকভাবে মনে করা হচ্ছে, রমজানের উপবাসের সঙ্গেই এই দীর্ঘ যাত্রার ধকলের সামলাতে পারেননি তিনি। তবে আপাতত বিপদমুক্ত কিংবদন্তি সঙ্গীত পরিচালক।

আরও পড়ুন: বুকে অসহ্য যন্ত্রণা নিয়ে হাসপাতালে ভর্তি এ আর রহমান

এ আর রহমানের শারীরিক পরিস্থিতির দিকে নজর রাখছেন তামিলনাড়ুর মুখ্যমন্ত্রী এমকে স্ট্যালিন। সঙ্গীত পরিচালক যে বিপদ কাটিয়ে উঠেছে, শীঘ্রই বাড়ি ফিরবেন সে কথা জানিয়েছেন তিনি।

এক্স হ্যান্ডলে মুখ্যমন্ত্রী লেখেন, “এআর রহমান অসুস্থ হয়ে হাসপাতালে চিকিৎসাধীন জেনেই আমি চিকিৎসকদের ফোন করি। তাঁর খোঁজখবর নিই। তাঁরা আশ্বস্ত করেছেন সঙ্গীতপরিচালক আপাতত বিপন্মুক্ত, শীঘ্রই বাড়ি ফিরতে পারবেন।”